EVROPSKI TEDEN MOBILNOSTI

16. – 22. SEPTEMBER 2025

**OSEBNO MOBILNOSTNO SVETOVANJE**

PRIPOROČILA ZA PRIPRAVO IN IZVEDBO

​**Osebno mobilnostno svetovanje je proces, ki pomaga posameznikom izboljšati njihovo mobilnost, ne glede na to, ali gre za osebe s posebnimi potrebami, starejše ali kogarkoli, ki ne ve, kje poiskati informacije ali želi optimizirati svojo potovalno izkušnjo.**

Pomanjkanje informacij omejuje mobilnost in spodbuja izbiro manj trajnostnih oblik potovanj. Ljudje zaradi digitalne nepismenosti, nepoznavanja prevoznih možnosti (javni potniški promet, multimodalnost, sheme souporabe vozil, alternativni prevozi) in pomanjkanja izkušenj pogosto vztrajajo pri obstoječih, dražjih in okoljsko manj prijaznih potovalnih vzorcih. Posledično svoje vsakodnevne poti opravijo na manj učinkovit način ali pa se jim zaradi negotovosti povsem izognejo.

Z vidika pomanjkanja informacij so ranljivi praviloma starejši, prebivalci podeželja, nižje izobraženi, osebe z omejeno digitalno, finančno, medijsko in funkcionalno pismenostjo, ljudje s slabim dostopom do spleta, tujci z omejenim znanjem slovenščine ter posamezniki s šibko socialno mrežo. Za izboljšanje njihove mobilnosti je ključno zagotavljanje dostopnih, jasnih in prilagojenih informacij o prevoznih možnostih.

**V času ETM lahko občine na stojnici izvedejo storitev osebnega mobilnostnega svetovanja. Njihova naloga je, da skozi pogovor identificirajo težave prebivalcev, jim poskušajo za njihove vsakdanje poti poiskati najugodnejše in najbolj trajnostne alternative ter jim celo pripravijo osebni mobilnostni načrt.** Priprava načrta je nekoliko bolj zahtevna, zato zahteva od svetovalca, da individualni načrt mobilnosti pripravi do naslednjega obiska uporabnika. V idealnem primeru svetovalec v zadnjem koraku tudi spremlja uporabnika na poti.

Aktivnost sestavljajo naslednji koraki, ki so podrobneje predstavljeni v nadaljevanju:

**A. Izhodišča za izvedbo aktivnosti**

**B. Svetovanje po korakih**

**C. Priloge**

**A. Izhodišča za izvedbo aktivnosti**

Cilj osebnega mobilnostnega svetovanja je ustvariti ozaveščene, informirane in samozavestne uporabnike trajnostnih načinov prevoza. Po srečanju z mobilnostnim svetovalcem znajo samostojno načrtovati svoja potovanja, poznajo vse razpoložljive možnosti in izberejo najustreznejši ter najbolj trajnosten način prevoza.

Mobilnostni svetovalci imajo dostop do ustreznih orodij in poglobljeno znanje o javnem potniškem prometu, prevozih na klic in kombiniranju različnih prevoznih oblik. Poleg tega ponujajo personalizirane mobilnostne načrte in druge prilagojene rešitve.

Dodaten, a vsekakor pomemben del njihove vloge je tudi spremljanje uporabnikov na njihovi prvi poti. S praktično podporo jim pokažejo, kako uporabljati javni prevoz ali druge oblike mobilnosti, s čimer zmanjšajo strah pred neznanim in povečajo samozavest pri prihodnjih potovanjih.

**1. Predpogoji za uspešno svetovanje**

* Svetovanje bo učinkovito le, če so že vzpostavljene trajnostne prometne alternative: dobra infrastruktura za pešce in kolesarje, dostopen in zanesljiv JPP, usklajeni vozni redi, storitve prevozov na klic, sopotništvo ipd. Tam, kjer ni možnosti za trajnostno mobilnost, svetovanje nima učinka.
* Občine se lahko zanašajo na obstoječe oblike svetovanja (TIC-i, Centri trajnostne mobilnosti, Regijski centri mobilnosti), saj so kadrovski in finančni viri omejeni.

**2. Lokacija in oblika svetovanja**

* Stalne pisarne za svetovanje zahtevajo dodatne kadrovske in finančne vire, ki jih občine ponavadi nimajo na razpolago. Dodatne možnosti: sodelovanje z Regijskimi centri mobilnosti, Centri trajnostne mobilnosti, Turistično-informacijskimi centri podjetji in drugimi generatorji prometa v občini preko njihovih mobilnostnih načrtov ali povezovanje z drugimi pobudami (npr. energetsko svetovanje).
* Stojnica je primeren način za časovno omejeno svetovanje – v času ETM, na lokalnih dogodkih, sejmih ali pri večjih generatorjih prometa (npr. trgovski centri).

**3. Ciljne skupine**

* Osredotočiti se na ranljive skupine, zlasti:
  + starejše (na podeželju),
  + mlade, dijake in študente (npr. ob informativnih dneh),
  + brezposelne,
  + osebe s posebnimi potrebami,
  + starše otrok, ki obiskujejo vrtec, šolo.
* Pomembni so tudi delovno aktivni na podeželju, saj so pogosto prisiljeni uporabljati avtomobil, a bi ob boljši informiranosti uporabili druge možnosti.
* Pozornost nameniti osebam ob življenjskih prelomnicah, ki so bolj odprti za spremembe.

**4. Vsebina svetovanja na stojnici**

* Predstaviti konkretne lokalne trajnostne možnosti:
  + JPP in vozni redi,
  + storitve prevozov na klic,
  + izposoja koles in e-koles,
  + Park & Ride možnosti (za spodbujanje sopotništva)
  + skupnostni prevozi otrok,
  + šolske kolesarnice in urejene poti,
  + pridobitev IJPP kartic.
* Pristop mora biti oseben, prilagojen in praktičen:
  + pomoč pri iskanju in branju voznih redov,
  + izračun stroškovnih in časovnih prihrankov,
  + informiranje o pravicah potnikov,
  + pomoč pri prvi uporabi JPP (spremstvo, nasveti).

**5. Promocija in komunikacija**

* Pred ETM stojnico izvajati usmerjeno promocijo preko:
  + občinskih spletnih strani,
  + lokalnih medijev (časopisi, radio, lokalna TV),
  + društev upokojencev, CSD-jev, šol, humanitarnih organizacij, drugih nevladnih organizacij in združenj,
  + družbenih omrežij – s kreativnimi in lokalno obarvanimi objavami.
* Na stojnici uporabiti mehke ukrepe: npr. pogostitve, nagradne igre, animacije, ki privabijo tudi bolj zadržane obiskovalce.

**6. Dolgoročne koristi in učinki**

* Svetovanje na stojnici je lahko vstopna točka za dolgoročnejše spremembe.
* Posameznike je treba postopoma opolnomočiti, kar pomeni:
  + manj tehničnega žargona,
  + več osebnega stika,
  + poudarek na koristih za posameznika (čas, denar, udobje).
* Dobre izkušnje ene skupine lahko navdihnejo druge.

**B. Svetovanje po korakih**

Svetovalec mora imeti ustrezno znanje o javnih prevozih in njihovi uporabi. Poznati mora tudi prostor na lokalni ravni, prometno infrastrukturo in obstoječe prevozne storitve (npr. izposoja koles). Znati mora predvideti dostopnost do postajališč, dostopnost vozil, poznati varne peš in kolesarske poti in biti vešč uporabe spletnih orodij. Smiselno je, da ima dostop do računalnika s spletno povezavo. Zaželeno je, da je tudi sam uporabnik trajnostnih načinov prevozov in tako suvereno predaja svoje izkušnje naprej. V prilogi je tudi **kontrolni seznam za svetovalca** za uspešno izvedbo vseh faz svetovanja.

**ORODJA svetovalca na stojnici:**

* **Fizični zemljevidi**, letaki, zloženke.
* **Tablica ali prenosnik** za iskanje voznih redov, prikaz aplikacij.
* **QR kode** za prenos mobilnih aplikacij (e-kolesa, vozni redi, IJPP).
* **Prijavni obrazci** (npr. za IJPP, prevoz na klic).
* **Kontaktni podatki** izvajalcev prevozov in storitev, RCM ali drugih podpornih organov, kamor lahko preusmeri uporabnike.
* **Vprašalnik za identifikacijo potreb** (v prilogi)
* **Kontrolni seznam za svetovalce** (v prilogi)

**KORAKI MOBILNOSTNEGA SVETOVALCA NA STOJNICI**

1. **Uvodni stik in ugotavljanje potreb**

Svetovalec preko **vprašalnika** ugotovi, katere so potrebe uporabnika (npr. fizične omejitve, dostopnost prevoza, želena mobilnost), katere so najpogostejše in najnujnejše poti uporabnika in na kakšen način jih prevozi. Posluša in prepozna težave.

1. **Analiza možnosti in virov**

S pomočjo kontrolnega seznama svetovalec ugotovi, ali ima vse potrebne informacije. Ugotovi, katere prevozne možnosti ima na voljo (avto, kolo, skiro), kakšne so alternative glede prevoza (javni prevoz, taksiji, prevozi na klic, specializirani prevozi za invalide), ali je urejena infrastruktura za hojo in kolesarjenje in kakšne prilagoditve so možne (npr. invalidski vozički). Če ni rešitve, lahko predlaga zbiranje pobud za izboljšave, ki bodo predane občini.

1. **Iskanje konkretnih rešitev**

Svetovalec deli nasvete za uporabo alternativnih storitev, ki se odmikajo od uporabe osebnega avtomobila. Pomaga pri iskanju najboljše poti za izbrano destinacijo, svetuje glede aplikacij za nakup vozovnic ali rezervacijo storitev, kot so najemi vozil, uporaba storitev prevozov »od vrat do vrat«, prevozov na klic ipd. Pomaga si z različnimi spletnimi orodji, kot je načrtovalnik prevozov <https://simo.si/>, Google zemljevidi idr. Pomaga si tudi s spletnimi stranmi in voznimi redi posameznih prevoznikov. Uporabniki bodo veseli tudi informacij glede subvencij za nakup trajnostnih vozil, ugodnosti pri vozovnicah ipd.

Če ima svetovalec kapacitete, lahko uporabniku pripravi **osebni mobilnostni načrt**, kjer upošteva potrebe in omejitve uporabnika ter njegove vsakodnevne poti. Za pripravo poglobljenega načrta potrebuje svetovalec več časa, kar presega svetovanje na stojnici. Takšen pristop zahteva poglobljeno znanje in več kapacitet s strani občine, vendar je lahko bolj oseben in prinaša večje učinke.

1. **Praktična podpora**

Kadar uporabnik ni vešč uporabljati predlaganih rešitev, je primerno spremljanje uporabnika na prvi poti (npr. prvič na avtobus). Vedeti moramo, da je zelo težko spreminjati navade, a če je izkušnja pozitivna, jo ljudje raje ponovijo. Gre za časovno in finančno zahtevno storitev, vendar lahko prepreči slabo prvo izkušnjo (prva uporaba JPP, prvi najem e-kolesa ipd.) in opogumi uporabnika, da uporablja določeno storitev.

1. **Redna evalvacija in izboljšave**

Po svetovanju je potrebno uporabnike storitve vprašati o zadovoljstvo s storitvijo in učinkih svetovanja. Po potrebi se svetovanje ponovi ali prilagodi.

**C. Priloge**

**VPRAŠALNIK ZA IDENTIFIKACIJO POTREB PRI MOBILNOSTNEM SVETOVANJU**

*Prosimo, da odgovorite na spodnja vprašanja, da bomo lahko pripravili prilagojene rešitve za vaše potrebe.*

**1. Osnovni podatki**

* Ime in priimek: \_\_\_\_\_\_\_\_\_\_\_\_\_\_\_
* Starostna skupina:  
  ☐ do 18 let  
  ☐ 19–30 let  
  ☐ 31–50 let  
  ☐ 51–65 let  
  ☐ 66+ let
* Kraj bivanja (mesto/podeželje): \_\_\_\_\_\_\_\_\_\_\_\_\_\_\_
* Ali imate morebitne gibalne, senzorne ali druge omejitve, ki vplivajo na vašo mobilnost?  
  ☐ Da (prosim, opišite): \_\_\_\_\_\_\_\_\_\_\_\_\_\_\_  
  ☐ Ne

**2. Trenutne potovalne navade**

* Kako najpogosteje potujete? (možnih več odgovorov)  
  ☐ Peš  
  ☐ Kolo / e-kolo  
  ☐ Avto (lasten ali souporaba)  
  ☐ Javni prevoz (avtobus, vlak, metro)  
  ☐ Taksiji ali prevozi na klic  
  ☐ Drugo: \_\_\_\_\_\_\_\_\_\_\_\_\_\_\_
* Kako pogosto uporabljate javni prevoz?  
  ☐ Nikoli  
  ☐ Občasno  
  ☐ Redno
* Kaj vas ovira pri uporabi javnega prevoza?  
  ☐ Ne poznam voznih redov in možnosti prevoza  
  ☐ Prevoz mi ni dostopen (oddaljenost, slaba povezava)  
  ☐ Ne vem, kako kupiti vozovnice ali uporabiti aplikacije  
  ☐ Slabe izkušnje z zamudami, prenatrpanostjo itd.  
  ☐ Drugo: \_\_\_\_\_\_\_\_\_\_\_\_\_\_\_

**3. Cilji in pričakovanja**

* Na kateri relaciji največ potujete? \_\_\_\_\_\_\_\_\_\_\_\_\_\_\_\_\_\_\_\_
* Kakšne težave imate pri vsakodnevnih poteh? \_\_\_\_\_\_\_\_\_\_\_\_\_\_\_
* Katere informacije ali znanja bi vam koristila? (možnih več odgovorov)  
  ☐ Načrtovanje poti z javnim prevozom  
  ☐ Uporaba prevozov na klic ali souporabe vozil  
  ☐ Digitalna orodja (aplikacije, vozni redi, nakup vozovnic)  
  ☐ Finančne ugodnosti in subvencije  
  ☐ Drugo: \_\_\_\_\_\_\_\_\_\_\_\_\_\_\_
* Bi potrebovali spremstvo pri prvi uporabi novega prevoznega sredstva?  
  ☐ Da  
  ☐ Ne

**4. Dodatne informacije**

* Ali bi želeli personaliziran načrt mobilnosti?  
  ☐ Da  
  ☐ Ne
* Imate še kakšne posebne želje ali vprašanja? \_\_\_\_\_\_\_\_\_\_\_\_\_\_\_

**✅ KONTROLNI SEZNAM ZA SVETOVALCA ZA PRIPRAVO MOBILNOSTNEGA NAČRTA**

**1. Priprava na svetovanje**

☐ Pregled izpolnjenega vprašalnika uporabnika  
☐ Razumevanje njegovih potreb, omejitev in pričakovanj  
☐ Pridobitev dodatnih informacij (če so potrebne)

**2. Analiza trenutne mobilnosti uporabnika**

☐ Kakšne so njegove trenutne potovalne navade?  
☐ S katerimi izzivi se sooča pri prevozih?  
☐ Katere oblike prevoza so mu dostopne?  
☐ Ali potrebuje prilagoditve zaradi fizičnih omejitev, finančnih omejitev ali drugih dejavnikov?

**3. Možnosti in alternative prevoza**

☐ Pregled obstoječih možnosti javnega prevoza (avtobus, vlak, tramvaj, metro)  
☐ Možnosti multimodalnih povezav (souporaba vozil, prevozi na klic, kolesa)  
☐ Dostopnost postajališč in postaj v bližini uporabnika  
☐ Finančne ugodnosti in subvencije, ki jih lahko koristi  
☐ Digitalna orodja za načrtovanje poti (aplikacije, zemljevidi, vozni redi)  
☐ Možnost oddaje pobude na občino, v primeru da alternative niso na voljo

**4. Iskanje rešitev in priprava osebnega mobilnostnega načrta**

☐ Prilagojen načrt poti glede na uporabnikove potrebe  
☐ Predlogi za optimizacijo potovanj (cenejše, hitrejše, bolj trajnostne rešitve)  
☐ Navodila za uporabo izbranih prevoznih sredstev (kako kupiti vozovnice, uporabljati aplikacije, prestopati)  
☐ Informacije o spremljanju stroškov in ugodnostih (mesečne karte, popusti, subvencije)  
☐ Vključitev alternativnih možnosti za nepredvidene situacije

**5. Podpora na terenu**

☐ Spremljanje uporabnika na prvi poti (če je potrebno)  
☐ Praktični prikaz uporabe vozovnic, prestopanja in aplikacij  
☐ Razlaga ključnih informacij za večjo samozavest pri potovanjih  
☐ Odgovori na vsa dodatna vprašanja uporabnika

**6. Evalvacija in prilagoditev**

☐ Povratne informacije uporabnika po nekaj dneh/tednih uporabe načrta  
☐ Morebitne prilagoditve ali dodatna pomoč pri mobilnosti  
☐ Svetovanje za nadaljnjo optimizacijo prevoznih navad